CELEX: 32021R2066
Language: hu
Date: 2021-08-25 00:00:00
Title: A Bizottság (EU) 2021/2066 felhatalmazáson alapuló rendelete (2021. augusztus 25.) az (EU) 2019/1022 rendeletnek a Földközi-tenger nyugati térségében élő bizonyos tengerfenéki állományokra alkalmazandó kirakodási kötelezettség 2022–2024-es időszakban történő végrehajtására vonatkozó részletes szabályokkal való kiegészítéséről

2021.11.26.   
               
               
                  HU
               
               
                  Az Európai Unió Hivatalos Lapja
               
               
                  L 421/17
               
            
         A BIZOTTSÁG (EU) 2021/2066 FELHATALMAZÁSON ALAPULÓ RENDELETE
         (2021. augusztus 25.)
         az (EU) 2019/1022 rendeletnek a Földközi-tenger nyugati térségében élő bizonyos tengerfenéki állományokra alkalmazandó kirakodási kötelezettség 2022–2024-es időszakban történő végrehajtására vonatkozó részletes szabályokkal való kiegészítéséről
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a tengerfenéken élő állományoknak a Földközi-tenger nyugati térségében folytatott halászatára vonatkozó többéves terv létrehozásáról és az 508/2014/EU rendelet módosításáról szóló, 2019. június 20-i (EU) 2019/1022 európai parlamenti és tanácsi rendeletre (1) és különösen annak 14. cikkére,
         mivel:
         
                     (1)
                  
                  
                     Az (EU) 2019/1022 rendelet többéves tervet hoz létre bizonyos tengerfenéki fajoknak a Földközi-tenger nyugati térségében folytatott halászatára vonatkozóan. Az említett rendelet 14. cikke felhatalmazza a Bizottságot arra, hogy felhatalmazáson alapuló jogi aktusokat fogadjon el a szóban forgó rendelet kiegészítésére annak érdekében, hogy meghatározza a kirakodási kötelezettség részleteit a Földközi-tenger nyugati térségében élő minden olyan faj állományai tekintetében, amelyekre kirakodási kötelezettség vonatkozik, valamint az említett előírás szerint végzett halászati tevékenységek során véletlenül kifogott nyílt vízi fajok tekintetében is.
                  
               
                     (2)
                  
                  
                     Az (EU) 2017/86 (2) felhatalmazáson alapuló bizottsági rendelet bizonyos tengerfenéki fajoknak a Földközi-tengeren folytatott halászata kapcsán 2017. január 1. és 2019. december 31. között alkalmazandó visszadobási tervet írt elő a Földközi-tengeren végzett halászati tevékenységben közvetlen állománygazdálkodási érdekkel bíró tagállamok (Görögország, Spanyolország, Franciaország, Horvátország, Olaszország, Ciprus, Málta és Szlovénia) által a Bizottsághoz 2016-ban benyújtott három közös ajánlás alapján. A három említett közös ajánlás a Földközi-tenger nyugati térségére, az Adriai-tengerre, illetve a Földközi-tenger délkeleti térségére vonatkozott.
                  
               
                     (3)
                  
                  
                     Spanyolország, Franciaország és Olaszország (a Pescamed magas szintű csoport) 2021. május 7-én közös ajánlást nyújtott be a Bizottságnak, amelyben – a földközi-tengeri tanácsadó testülettel (MEDAC) tartott konzultációt követően – javasolta a Földközi-tenger nyugati térségében folytatott tengerfenéki halászatra vonatkozó kirakodási kötelezettséget érintő bizonyos mentességek meghosszabbítását.
                  
               
                     (4)
                  
                  
                     A közös ajánlást a Halászati Tudományos, Műszaki és Gazdasági Bizottság (HTMGB) 2021. május 17. és 21. között értékelte (3).
                  
               
                     (5)
                  
                  
                     A Pescamed magas szintű csoport 2021. július 21-én benyújtott egy aktualizált közös ajánlást, amelyet összehangoltak a HTMGB értékelésével.
                  
               
                     (6)
                  
                  
                     Az 1380/2013/EU európai parlamenti és tanácsi rendelet (4) 18. cikke értelmében a Bizottság megvizsgálta a közös ajánlást a HTMGB értékelésének fényében, és annak érdekében, hogy az összhangban álljon a vonatkozó állományvédelmi intézkedésekkel, köztük a kirakodási kötelezettséggel.
                  
               
                     (7)
                  
                  
                     A Bizottság megállapítja, hogy a Földközi-tenger nyugati térségében a fajok fogása egyidejűleg és rendkívül változó mennyiségekben történik, ami megnehezíti az egy-egy állományra összpontosító megközelítést. Ráadásul e fajok egyedeit kisüzemi halászhajók fogják ki, kirakodásuk pedig a part mentén elszórva található számos különböző kirakodási ponton történik, ez pedig aránytalan költségekkel jár a nem szándékos fogások kezelése miatt.
                  
               
                     (8)
                  
                  
                     Az aktualizált ajánlás azt javasolja, hogy az 1380/2013/EU rendelet 15. cikke (4) bekezdésének b) pontjában a kagylókra, nevezetesen a gépesített kotróhálóval (HMD) fogott fésűkagylókra (Pecten jacobeus), szőnyegkagylókra (Venerupis spp.) és vénuszkagylókra (Venus spp.) vonatkozóan megállapított, túlélési arányon alapuló mentességet ki kell terjeszteni 2022-re. A HTMBG emlékeztette a tagállamokat arra, hogy a fésűkagylók, szőnyegkagylók és vénuszkagylók túlélési arányainak további felmérése érdekében még be kell fejezniük két folyamatban lévő tanulmányt. Mivel e fajok túlélési aránya még nem egyértelműen bizonyított, a Bizottság véleménye szerint a túlélési arányon alapuló mentességet csak egy évre szabad engedélyezni ebben a rendeletben, amennyiben benyújtják a vonatkozó túlélési adatokat. Az érintett tagállamoknak a három fajra vonatkozó túlélési adatokat 2022. május 1-jéig be kell nyújtaniuk a Bizottsághoz, hogy a HTMGB teljeskörűen értékelhesse a mentesség indokoltságát, valamint hogy a Bizottság felülvizsgálhassa azt.
                  
               
                     (9)
                  
                  
                     Az aktualizált közös ajánlás javasolja, hogy a túlélési arányon alapuló mentesség 2022-ben, 2023-ban és 2024-ben terjesszék ki a norvég homár (Nephrops norvegicus) fenékvonóhálóval (OTB, OTT, PTB, TBN, TBS, TB, OT, PT, TX) ejtett fogásaira is. A HTMBG figyelembe vette, hogy tudományos bizonyítékok támasztják alá, hogy ezeknek a fajoknak júliusban és augusztusban nagyon alacsony a túlélési aránya a Földközi-tenger nyugati részén és más térségekben. Mivel az év többi részében magas a túlélési arány, és figyelembe véve az eszközök, a halászati gyakorlatok és az ökoszisztémák jellemzőit, a Bizottság úgy látja, hogy a túlélési arányon alapuló mentességet három évre indokolt meghosszabbítani, amely alól kivételt képez minden év júliusa és augusztusa.
                  
               
                     (10)
                  
                  
                     Az aktualizált közös ajánlás javasolja, hogy a túlélési arányon alapuló mentességet 2022-ben, 2023-ban és 2024-ben terjesszék ki a norvég homár (Nephrops norvegicus) csapdákkal (FPO, FIX) ejtett fogásaira is. A HTMGB úgy vélte, hogy e mentesség alátámasztására kevés konkrét információ érkezett. Tekintettel azonban arra, hogy ez a halászati tevékenység meglehetősen szelektív, a Bizottság úgy ítéli meg, hogy a mentességet három évre indokolt meghosszabbítani.
                  
               
                     (11)
                  
                  
                     Az aktualizált közös ajánlás javasolja, hogy a túlélési arányon alapuló mentességet 2022-ben és 2023-ban terjesszék ki a nagyszemű vörösdurbincs (Pagellus bogaraveo) horgokkal és horogsorokkal (LHP, LHM, LLS, LLD, LL, LTL, LX) ejtett fogásaira is. A HTMBG figyelembe vette, hogy bizonyítékokat nyújtottak be e mentesség alátámasztására, de további tudományos tanulmányok szükségesek a visszadobott egyedek túlélésének közvetlen megfigyelése érdekében. A Bizottság úgy véli, hogy a mentességet két évre indokolt meghosszabbítani.
                  
               
                     (12)
                  
                  
                     Az aktualizált közös ajánlás javasolja, hogy a túlélési arányon alapuló mentességet 2022-ben és 2023-ban terjesszék ki az európai homár (Homarus gammarus) és a langusztafélék (Palinuridae) hálókkal (GNS, GN, GND, GNC, GTN, GTR, GEN) és csapdákkal (FPO, FIX) ejtett fogásaira is. A HTMBG figyelembe vette, hogy bizonyítékokat nyújtottak be annak alátámasztására, hogy a mentességnek a túlélési arányra gyakorolt hatása valószínűleg csekély, de további tudományos tanulmányok szükségesek a visszadobott egyedek túlélési arányának közvetlen megfigyelése érdekében. A Bizottság úgy véli, hogy a mentességet két évre indokolt hosszabbítani.
                  
               
                     (13)
                  
                  
                     A közös ajánlás aktualizált tudományos bizonyítékokat is tartalmazott a nem szándékos fogások kezelésének aránytalan költségeit illetően. Bár a HTMBG megállapította, hogy készültek becslések a költségek emelkedéséről, rámutatott, hogy nehéz megítélni, milyen szintű költségek tekinthetők aránytalannak. A HTMBG megállapította, hogy az aránytalan költségekről közölt információkat még ki kell egészíteni, és el kell végezni a mentesség hatásainak értékelését. A HTMBG megállapította továbbá, hogy a nem szándékos fogások szintjének csökkentése során előnyben kell részesíteni a szelektív halászeszközök vagy a védett tengeri területek alkalmazását. A Bizottság üdvözli a Pescamed magas szintű csoport azon vállalását, hogy tovább dolgozik a szelektivitás fokozásán és a halászati tevékenységek térbeli korlátozásán, amelyek elsődlegesek a nem szándékos fogások visszaszorításában. A HTMGB megjegyezte, hogy a kombinált de minimis módszer sokféle visszadobási arányt mutató fajok tág csoportját fedi le, ugyanakkor úgy véli, hogy tekintettel a Földközi-tenger nyugati térségében folytatott halászati tevékenységek összetettségére, az ilyen széles körű lefedettség helytálló megközelítés. A HTMGB úgy vélte továbbá, hogy az egyes fajokra vonatkozó egyedi de minimis kivételek valószínűleg számos külön kivételt eredményeznének, amelyek éppolyan nehezen lennének nyomon követhetők. A Bizottság úgy véli, hogy a mentességet a javasolt százalékos arányokkal indokolt meghosszabbítani.
                  
               
                     (14)
                  
                  
                     Közös ajánlásukban a tagállamok újra megerősítették elkötelezettségüket az iránt, hogy az aktuális kutatási programok eredményeinek megfelelően fokozzák a halászeszközök szelektivitását, így csökkentve és korlátozva a nem szándékos fogásokat és különösen a minimális állományvédelmi referenciaméret alatti fogásokat.
                  
               
                     (15)
                  
                  
                     Közös ajánlásukban a tagállamok kötelezettséget vállaltak továbbá arra, hogy további tilalom hatálya alá tartozó területeket jelölnek ki annak érdekében, hogy csökkenteni lehessen a fiatal egyedek mortalitását, amennyiben az adott területen bizonyítottan magas a fiatal egyedek koncentrációja. Az aktualizált közös ajánlásokban javasolt intézkedések összhangban állnak az 1380/2013/EU rendelet 15. cikkének (4) bekezdésével, a 15. cikk (5) bekezdésének b) és c) pontjaival, valamint a 18. cikk (3) bekezdésével.
                  
               
                     (16)
                  
                  
                     mivel az e rendeletben előírt intézkedések közvetlenül érintik az uniós hajók halászati idényének tervezését és a kapcsolódó gazdasági tevékenységeket, e rendeletnek a kihirdetése után azonnal hatályba kell lépnie. A rendeletet 2022. január 1-jétől indokolt alkalmazni,
                  
               ELFOGADTA EZT A RENDELETET:
         
            1. cikk
            A kirakodási kötelezettség végrehajtása
            Az 1380/2013/EU rendelet 15. cikkének (1) bekezdésében előírt kirakodási kötelezettség a Földközi-tenger uniós vizein e rendeletnek megfelelően alkalmazandó a tengerfenéki halászatra.
         
         
            2. cikk
            Fogalommeghatározások
            E rendelet alkalmazásában:
            
                        a)
                     
                     
                        „GFCM földrajzi alterület”: az 1343/2011/EU európai parlamenti és tanácsi rendelet (5) I. mellékletében meghatározott, a Földközi-tengeri Általános Halászati Bizottság (GFCM) által megállapított földrajzi alterület;
                     
                  
                        b)
                     
                     
                        „a Földközi-tenger nyugati térsége”: a GFCM 1, 2, 5, 6, 7, 8, 9, 10 és 11.1, 11.2 és 12 földrajzi alterületek.
                     
                  
         
            3. cikk
            Túlélési arányon alapuló mentességek
            
               (1)   Az 1380/2013/EU rendelet 15. cikke (4) bekezdésének b) pontja értelmében a kirakodási kötelezettség alól az olyan fajokra vonatkozóan biztosított mentesség, amelyek vonatkozásában a tudományos bizonyítékok magas túlélési arányokat jeleznek a Földközi-tenger nyugati térségében, a következők esetében alkalmazható:
               
                           a)
                        
                        
                           a fésűkagyló (Pecten jacobeus) gépesített kotróhálóval (HMD) ejtett fogásai 2022. december 31-ig;
                        
                     
                           b)
                        
                        
                           a szőnyegkagylók (Venerupis spp.) gépesített kotróhálóval (HMD) ejtett fogásai 2022. december 31-ig;
                        
                     
                           c)
                        
                        
                           a vénuszkagylók (Venus spp.) gépesített kotróhálóval (HMD) ejtett fogásai 2022. december 31-ig;
                        
                     
                           d)
                        
                        
                           a norvég homár (Nephrops norvegicus) bármilyen fenékvonóhálóval (OTB, OTT, PTB, TBN, TBS, TB, OT, PT, TX) ejtett fogásai 2024. december 31-ig minden évben januártól júniusig és szeptembertől decemberig;
                        
                     
                           e)
                        
                        
                           a norvég homár (Nephrops norvegicus) csapdákkal (FPO, FIX) ejtett fogásai 2024. december 31-ig;
                        
                     
                           f)
                        
                        
                           a nagyszemű vörösdurbincs (Pagellus bogaraveo) horgokkal és horogsorokkal (LHP, LHM, LLS, LLD, LL, LTL, LX) ejtett fogásai 2023. december 31-ig;
                        
                     
                           g)
                        
                        
                           az európai homár (Homarus gammarus) hálókkal (GNS, GN, GND, GNC, GTN, GTR, GEN) és csapdákkal (FPO, FIX) ejtett fogásai 2023. december 31-ig;
                        
                     
                           h)
                        
                        
                           a langusztafélék (Palinuridae) hálókkal (GNS, GN, GND, GNC, GTN, GTR, GEN) és csapdákkal (FPO, FIX) ejtett fogásai 2023. december 31-ig.
                        
                     
            
               (2)   A fésűkagyló (Pecten jacobeus), a szőnyegkagylók (Venerupis spp.), a vénuszkagylók (Venus spp.), a norvég homár (Nephrops norvegicus), a nagyszemű vörösdurbincs (Pagellus bogaraveo), az európai homár (Homarus gammarus) és a langusztafélék (Palinuridae) (1) bekezdésben említett körülmények között ejtett fogásait haladéktalanul szabadon kell engedni a fogás helye szerinti területen.
            
            
               (3)   A Földközi-tengeren közvetlen állománygazdálkodási érdekkel bíró tagállamok 2022. május 1-jéig további visszadobási adatokat, valamint az (1) bekezdés a), b) és c) pontjában megállapított mentességet alátámasztó egyéb releváns tudományos információkat nyújtanak be a Bizottsághoz. A HTMGB legkésőbb 2022. július 31-ig értékeli ezeket az adatokat és információkat.
            
         
         
            4. cikk
            De minimis kivételek
            Az 1380/2013/EU rendelet 15. cikkének (1) bekezdésétől eltérve a következő mennyiségek dobhatók vissza az 1380/2013/EU rendelet 15. cikke (4) bekezdésének c) pontja alapján:
            
                        a)
                     
                     
                        a szürke tőkehal (Merluccius merluccius) és a tengeri márnák (Mullus spp.) esetében a fenékvonóhálót használó hajók által e fajokból ejtett összes éves fogás legfeljebb 5 %-a 2022-ben és 2023-ban;
                     
                  
                        b)
                     
                     
                        a szürke tőkehal (Merluccius merluccius) és a tengeri márnák (Mullus spp.) esetében a kopoltyúhálót és tükörhálót használó hajók által e fajokból ejtett összes éves fogás legfeljebb 1 %-a 2022-ben és 2023-ban;
                     
                  
                        c)
                     
                     
                        a farkassügér (Dicentrarchus labrax), a gyűrűs durbincs (Diplodus annularis), a hegyesorrú durbincs (Diplodus puntazzo), az abroncsos durbincs (Diplodus sargus), a kétsávos durbincs (Diplodus vulgaris), a csíkossügérek (Epinephelus spp.), a csíkos durbincs (Lithognathus mormyrus), a gyöngyös durbincs (Pagellus acarne), a nagyszemű vörösdurbincs (Pagellus bogaraveo), a közönséges vörösdurbincs (Pagellus erythrinus), a rózsaszínű durbincs (Pagrus pagrus), a roncssügér (Polyprion americanus), a közönséges nyelvhal (Solea solea), az aranydurbincs (Sparus aurata) és a piros ostorgarnéla (Parapenaeus longirostris) esetében a fenékvonóhálót használó hajók által e fajokból ejtett összes éves fogás legfeljebb 5 %-a 2022-ben és 2023-ban;
                     
                  
                        d)
                     
                     
                        a farkassügér (Dicentrarchus labrax), a gyűrűs durbincs (Diplodus annularis), a hegyesorrú durbincs (Diplodus puntazzo), az abroncsos durbincs (Diplodus sargus), a kétsávos durbincs (Diplodus vulgaris), a csíkossügérek (Epinephelus spp.), a csíkos durbincs (Lithognathus mormyrus), a gyöngyös durbincs (Pagellus acarne), a nagyszemű vörösdurbincs (Pagellus bogaraveo), a közönséges vörösdurbincs (Pagellus erythrinus), a rózsaszínű durbincs (Pagrus pagrus), a roncssügér (Polyprion americanus), a közönséges nyelvhal (Solea solea) és az aranydurbincs (Sparus aurata) esetében a kopoltyúhálót és tükörhálót használó hajók által e fajokból ejtett összes éves fogás legfeljebb 3 %-a 2022-ben és 2023-ban;
                     
                  
                        e)
                     
                     
                        a farkassügér (Dicentrarchus labrax), a gyűrűs durbincs (Diplodus annularis), a hegyesorrú durbincs (Diplodus puntazzo), az abroncsos durbincs (Diplodus sargus), a kétsávos durbincs (Diplodus vulgaris), a csíkossügérek (Epinephelus spp.), a csíkos durbincs (Lithognathus mormyrus), a gyöngyös durbincs (Pagellus acarne), a közönséges vörösdurbincs (Pagellus erythrinus), a rózsaszínű durbincs (Pagrus pagrus), a roncssügér (Polyprion americanus), a közönséges nyelvhal (Solea solea) és az aranydurbincs (Sparus aurata) esetében a horgokat és horogsorokat használó hajók által e fajokból ejtett összes éves fogás legfeljebb 1 %-a 2022-ben és 2023-ban.
                     
                  
         
            5. cikk
            Hatálybalépés és alkalmazás
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet 2022. január 1-jétől 2024. december 31-ig kell alkalmazni.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2021. augusztus 25-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 172., 2019.6.26., 1. o.
         
         
            (2)  A Bizottság (EU) 2017/86 felhatalmazáson alapuló rendelete (2016. október 20.) bizonyos tengerfenéki fajoknak a Földközi-tengeren folytatott halászatára vonatkozó visszadobási terv létrehozásáról (HL L 14., 2017.1.18., 4. o.).
         
            (3)  A Halászati Tudományos, Műszaki és Gazdasági Bizottság (HTMGB) jelentései – A kirakodási kötelezettség alkalmazásáról szóló közös ajánlások értékelése (STECF-21-05) 2021. Az Európai Unió Kiadóhivatala, Luxembourg. Elérhetőség: https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (4)  Az Európai Parlament és a Tanács 1380/2013/EU rendelete (2013. december 11.) a közös halászati politikáról, az 1954/2003/EK és az 1224/2009/EK tanácsi rendelet módosításáról, valamint a 2371/2002/EK és a 639/2004/EK tanácsi rendelet és a 2004/585/EK tanácsi határozat hatályon kívül helyezéséről (HL L 354., 2013.12.28., 22. o.).
         
            (5)  Az Európai Parlament és a Tanács 1343/2011/EU rendelete (2011. december 13.) a GFCM (Földközi-tengeri Általános Halászati Bizottság) létrehozásáról szóló megállapodás hatálya alá tartozó területen folytatott halászattal kapcsolatos egyes rendelkezésekről és a földközi-tengeri halászati erőforrások fenntartható kiaknázásával kapcsolatos irányítási intézkedésekről szóló 1967/2006/EK tanácsi rendelet módosításáról (HL L 347., 2011.12.30., 44. o.).